ሚስ ራሺሚ ባንጋ በተባበሩት መንግሥታት ድርጅት (ተመድ) የንግድና የልማት ጉባዔ ሥር፣ በታዳጊ አገሮች መካከል የኢኮኖሚ ትብብርና ትስስር በተሰኘው የተቋሙ የሥራ ዘርፍ ውስጥ ከፍተኛ የኢኮኖሚ ጉዳዮች ኃላፊ ናቸው፡፡ በመደበኛነት በየዓመቱ በዓለም የልማትና የንግድ ጉዳዮች ላይ በማተኮር የሚወጣውን ሪፖርት በአዲስ አበባ ረቡዕ መስከረም 16 ቀን 2011 ዓ.ም. ይፋ ያደረጉት ሚስ ባንጋ፣ በዓለም የሚታዩ መሠረታዊ ችግሮችን ስለዳደሰሰው ሪፖርት በአፍሪካ ኅብረት ነባሩ አዳራሽ ለጋዜጠኞች ገለጻ ሰጥተዋል፡፡ በገለጻቸውም ‹‹ፓወር፣ ፕላትፎርምስ ኤንድ ዘ ፍሪ ትሬድ ዲሉዥን›› በሚል ርዕስ የታተመውን ሪፖርት መነሻ በማድረግ፣ በውስጡ ስለተካቱት ስለአራተኛው የዲጂታል ኢንዱትሪ አብዮት፣ ስለዓለም የንግድ ጦርነት፣ ስለተዛባው የዓለም የንግድ ሚዛንና ስሌሎች በርካታ ጉዳዮች ትንታኔ በማቅረብ ወደፊት ሊያጋጥሙ ስለሚችሉ ችግሮችና ፈታኝ ሁኔታዎች አብራርተዋል፡፡ ሚስ ባንጋ ከሪፖርተር ጋር ባደረጉት አጭር ቆይታም፣ ኢትዮጵያ በዓለም የንግድ ጦርነት ምክንያት ሊያጋጥማት ስለሚችለው አደጋ፣ ኢትዮጵያን ጨምሮ የአፍሪካ አገሮች በዲጂታል አብዮት ዘመን ስለሚጋረጥባቸው ፈተና፣ ስለመረጃ ሀብት አያያዝና መረጃን የሚመራ ብሔራዊ የዲጂታል ፖሊሲ አስፈላጊነት ያጠነጠኑ ሐሳቦች ላይ የሰጡትን ትንታኔ ብርሃኑ ፈቃደ አጠናቅሮታል፡፡
